## La Filmoteca d’Estiu acull 11.870 espectadors, amb una mitjana de 456 persones per sessió

*** La Filmoteca d’Estiu està organitzada per la Filmoteca Valenciana de l’Institut Valencià de Cultura
* S’ha celebrat del 2 d’agost al 31 d’agost en els jardins del Palau de la Música amb 26 projeccions**

La Filmoteca d’Estiu, celebrada del 2 al 31 d’agost en els jardins del Palau de la Música de València, ha acollit en esta edició 11.870 espectadors, amb una mitjana de 456 persones per sessió.

En total s’han projectat dotze pel·lícules en 26 sessions, amb una combinació de clàssics i èxits recents que pretén aproximar al públic la història del cinema i l’actualitat del panorama cinematogràfic.

A més de l’habitual cicle amb les millors pel·lícules de l’any en versió original, la Filmoteca d’Estiu ha revisat grans clàssics del cinema, com la comèdia *El jovencito Frankenstein* (1973), de Mel Brooks, amb motiu del 50é aniversari de la seua estrena, o *Stop Making Sense* (1984), el documental musical sobre el grup Talking Heads, dirigit per Jonathan Demme, que complix quaranta anys. També es va projectar el clàssic de cinema mut *El último* (1924), d’F. W. Murnau, l’any del centenari de la seua estrena.

En esta ocasió, la programació de la Filmoteca d’Estiu ha reivindicat el cinema d’autor amb un cicle de quatre pel·lícules d’Olivier Assayas: *Irma Vep* (1996), *Las horas del verano* (2008), *Viaje a Sils María* (2014) i *Personal Shopper* (2016). *Irma Vep* i *Las horas del verano* es van projectar en versió original amb subtítols en valencià.

El cicle dedicat al cineasta francés continuarà dins de la programació regular de la nova temporada de la Filmoteca Valenciana en la seua seu de l’edifici Rialto, amb les projeccions en setembre i octubre de *Desorden* (1986), 15 i 17 de setembre; *El niño del invierno* (1989), 21 i 25 de setembre; *Demonlover* (2002), 22 i 28 de setembre; *Después de mayo* (2012), 24 de setembre i 4 d’octubre, i *Dobles vidas* (2018), 3 i 5 d’octubre.

En el cicle ‘Cosecha de premios’ s’han projectat dos pel·lícules de producció valenciana premiades en els Goya i els Berlanga: *Kepler Sexto B* (2023), d’Alejandro Suárez Lozano, Premi Berlanga al millor llargmetratge de ficció (5 i 6 d’agost), i el documental valencià *Mientras seas tú* (2023) de Claudia Pinto Emperador, Goya al millor documental (12 i 13 d’agost).

**Les tres pel·lícules més vistes**

La pel·lícula més vista en la Filmoteca d’Estiu en 2024 ha sigut *El jovencito Frankenstein*, amb 2.016 espectadors en tres sessions (2, 3 i 4 d’agost) i una mitjana de 672 espectadors per sessió.

La Filmoteca d’Estiu va esgotar les 900 entrades disponibles en la primera sessió de *Robot Dreams* (2023), de Pablo Berger, que ha sigut la segona pel·lícula més vista en esta edició. Projectada el 17 i 18 d’agost, la guanyadora del Goya a la millor pel·lícula d’animació va ser vista per 1.783 espectadors, amb una mitjana de 891 per sessió.

La tercera pel·lícula més vista va ser *Oppenheimer* (2023) de Christopher Nolan, amb 1.385 espectadors en dos sessions (24 i 25 d’agost), amb una mitjana de 692 per sessió.

**Patrimoni audiovisual valencià**

Com en edicions anteriors, totes les sessions de la Filmoteca d’Estiu s’han iniciat amb la projecció d’una mostra de la col·lecció de pel·lícules domèstiques recuperades per la Filmoteca Valenciana i digitalitzades i conservades en el seu arxiu fílmic. Estes projeccions servixen per a recordar la missió essencial de l’arxiu de la Filmoteca: la salvaguarda del patrimoni audiovisual valencià i de la memòria col·lectiva.

La Filmoteca d’Estiu és una activitat de la Conselleria d’Educació, Cultura, Universitats i Ocupació, organitzada per l’Institut Valencià de Cultura, a través de la Filmoteca Valenciana.

Fecha: 04/09/2024